Galéria hudby uvedie ďalšiu sériu koncertov
Nitra 2. apríla – Nitrianska galéria pokračuje aj tento rok v cykle komorných koncertov s názvom Galéria hudby. Až do júna budú v zrekonštruovanej Koncertnej sále Župného domu prebiehať vystúpenia v podaní slovenských i zahraničných interpretov. Dnes večer tu bude koncertovať huslista Dalibor Karvay s klaviristom Danielom Buranovským. V rámci svojho programu uvedú diela Maxa Brucha, Niccola Paganiniho, Franza Lista a ďalších hudobných skladateľov.
V priebehu apríla sa v nitrianskom Župnom dome predstavia hudobníci z Českej republiky. Počas svojho koncertu 23. apríla zahrajú diela Miloslava Ištvana, Vlastimila Peška a ďalších. Cyklus bude pokračovať ďalšími koncertmi aj v máji a júni.
Tak ako predchádzajúce, aj deviaty ročník projektu Galéria hudby je zameraný na hlbšie spoznávanie vážnej hudby všetkých historických období až po súčasnosť. "Chceme progresívnou dramaturgiou prezentovať významné diela zo sólovej i komornej hudby. Naším zámerom je zaradiť do dramaturgie aj diela súčasnej vážnej hudby, ktorá je v nitrianskom regióne uvádzaná sporadicky. Hlavným cieľom koncertného cyklu je podpora kvalitného koncertného umenia, ktoré sa môže významne rozvíjať v zrekonštruovanej Koncertnej sále Župného domu s unikátnou akustikou a špičkovým klavírnym krídlom," uviedla Lucia Vadelová z Nitrianskej galérie.
K téme
Témy
Najčítanejšie za týždeň
Neprehliadnite
Máte tip na článok? Napíšte nám TU